Atvinnumál á krepputímum
**Norðurland vestra**Punktar unnir upp úr
framsögu Ásgerðar Pálsdóttur, fulltrúa ASÍ í vinnumarkaðsráði Norðurlands vestra
á opnum fundi Atvinnumálanefndar ASÍ 13. janúar 2010

* Atvinnuástandið á svæðinu: Atvinnuleysi á Norðurlandi Vestra mældist 3,2% í nóvember, alls voru 153 manns skráðir atvinnulausir í lok mánaðarins. Í lok janúar voru rúmlega 200 manns á atvinnuleysisskrá. Þar af u.þ.b. 20% í hlutastörfum. Atvinnuástandið hefur verið tiltölulega gott á Norðurlandi vestra miðað við annars staðar á landinu og nokkuð svipað á svæðinu öllu. Þó hefur verið dregið úr yfirvinnu, starfshlutfall lækkað og nokkuð verið um uppsagnir (nokkrar hafa verið í varúðarskyni og ekki komið til framkvæmda). Erfiðleikar hafa verið hjá minni aðilum, s.s. verktökum í jarðvegsvinnslu. Þá á opinber þjónusta í vök að verjast vegna áforma um niðurskurð og mikill niðurskurður er hjá heilbrigðisstofnunum á Blönduósi og Sauðárkróki. Sjávarútvegs-fyrirtæki standa vel. Þá er staðan sæmileg í landbúnaði og úrvinnslu þó gengishrunið og hækkun á aðföngum segi þar talsvert til sín. Verkefnastaða iðnaðarmanna virðist ekki mikið lakari en venjulega en þeir hafa getað farið í margvísleg viðhaldsverkefni heimila og sveitarfélaga. Ferðaþjónusta er í sókn á svæðinu. Heimamenn bíða nú eftir því að það skýrist hvort nýtt gagnaver verði staðsett á Blönduósi – ef af verður yrði það mikil búbót fyrir svæðið.
* Vinnumarkaðsaðgerðir á svæðinu: Stéttarfélög á svæðinu gerðu tilraun með að hafa opið hús fyrir atvinnulausa í samvinnu við Rauða krossinn, kirkjuna og heilbrigðisstofnunina en fáir mættu. Gott samstarf er milli stéttarfélaganna, Vinnumálastofnunar, Farskólans (símenntunarmiðstöðvar-innar) og Starfsendurhæfingar Norðurlands vestra. Nú er að fara af stað námskeið í samvinnu Farskólans og Starfsendurhæfingar Norðurlands vestra með aðkomu Stéttarfélagsins Samstöðu. Rúmlega hundrað atvinnuleitendur tóku þátt í hinum ýmsu námsúrræðum Vinnumálastofnunar á sl. ári. Farskólinn-símenntunarmiðstöð leikur stórt hlutverk í námskeiðahaldi. Þá fengu um 150 manns vinnu á svæðinu í sumar við ýmis starfstengd úrræði sem voru sérstaklega sniðin að ungu fólki. Var þetta m.a. gert í samstarfi stéttarfélaga, fyrirtækja og sveitarfélaga. Nokkuð hefur verið um að fyrirtæki nýti hlutabótakerfi og segi starfsfólki upp hluta vinnu sem bætur fást á móti frá Vinnumálastofnun. Þetta úrræði getur virkað vel í stuttan tíma en ekki er hægt að dæma um reynslu af því strax.
* Vinnumarkaðsráðið á svæðinu: Fundir eru haldnir u.þ.b. sex sinnum á ári. Ráðið hefur beitt sér í mörgum málum á síðustu 2-3 árum. Það beitti sér t.d. fyrir því haustið 2007 að fólki sem missti vinnu vegna lokunar rækjuverksmiðju Ramma hf á Siglufirði voru boðin úrræði sem leiddi það allt til starfa aftur. Þá hefur ráðið talað fyrir því (án árangurs hingað til) að ferðakostnaður vegna atvinnusóknar um langan veg verði gerður frádráttabær frá skatti. Frá því árið 2008 hefur eitt aðalverkefni ráðsins falist í útgáfu á kynningarblaði fyrir svæðið. Megintilgangurinn með útgáfunni er að ná til ungs fólks á aldrinum25-45 ára og kynna svæðið fyrir því. Blaðið kom út í mars 2009 og var dreift með Morgunblaðinu. Fjármunir ráðsins hafa m.a. verið notaðir til að gefa út fyrrgreint kynningarblað, til að styðja við kynningu á svæðinu sem sveitastjórnarmenn sáu um á sveitafélagakynningu í Brussel haustið 2008 og til að styðja við stofnun Starfsendurhæfingu Norðurlands vestra. Reynslan af starfsemi vinnumarkaðsráðsins á svæðinu er jákvæð. Samstarf milli ráðsmanna er gott. Í gegnum þetta starf fæst gagnleg yfirsýn yfir stöðu atvinnumála hverju sinni.